DA Den Europæiske Unions Tidende L 336/94

KOMMISSIONENS GENNEMFØRELSESAFGØRELSE

af 6. december 2012

om ændring af beslutning 2009/821/EF for så vidt angår listerne over grænsekontrolsteder og veterinærenheder i Traces

(meddelt under nummer C(2012) 8889)

(EØS-relevant tekst)

(2012/762/EU)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked (1), særlig artikel 20, stk. 1 og 3,

under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (2), særlig artikel 6, stk. 4, andet afsnit, andet punktum,

under henvisning til Rådets direktiv 97/78/EF af 18. december 1997 om fastsættelse af principperne for tilrettelæggelse af veterinærkontrollen for tredjelandsprodukter, der føres ind i Fællesskabet (3), særlig artikel 6, stk. 2, og

ud fra følgende betragtninger:

(1) Ved Kommissionens beslutning 2009/821/EF af 28. september 2009 om fastlæggelse af en liste over godkendte grænsekontrolsteder, af visse regler for den kontrol, der gennemføres af Kommissionens veterinæreksperter, og af veterinærenhederne i Traces (4) er der fastlagt en liste over grænsekontrolsteder, der er godkendt i henhold til direktiv 91/496/EØF og 97/78/EF. Den pågældende liste findes i bilag I til nævnte beslutning.

(2) I note 15 i de særlige betingelser i bilag I til beslutning 2009/821/EF fastsættes gyldighedsperioden for den midlertidige godkendelse af grænsekontrolstedet i Marseille havn indtil afslutningen af arbejdet med at modernisere anlægget, så det bringes i fuld overensstemmelse med kravene i EU-lovgivningen. Den midlertidige godkendelse var gyldig indtil den 1. juli 2012. Frankrig har meddelt Kommissionen, at arbejdet er afsluttet, og at inspektionscentret Hangar 23 har været i drift siden den 1. juli 2012. Note 15 i de særlige betingelser i bilag I til beslutning 2009/821/EF bør derfor udgå, og oplysningerne vedrørende grænsekontrolstedet i Marseille havn ændres i overensstemmelse hermed. Af hensyn til retssikkerheden bør disse ændringer gælde med tilbagevirkende kraft.

(3) Oplysningerne vedrørende grænsekontrolstederne i Danmark, Det Forenede Kongerige, Frankrig, Italien, Slovakiet og Spanien bør på grundlag af meddelelser fra de nævnte medlemsstater ændres i listen i bilag I til beslutning 2009/821/EF.

(4) Tyskland har meddelt, at grænsekontrolstedet i lufthavnen i Stuttgart bør udgå af oplysningerne for denne medlemsstat. Oplysningerne for nævnte medlemsstat i bilag I til beslutning 2009/821/EF bør derfor ændres i overensstemmelse hermed.

(5) Kommissionens revisionstjeneste (tidligere kaldet Kommissionens kontroltjeneste) under Levnedsmiddel- og Veterinærkontoret, gennemførte et kontrolbesøg i Spanien, hvorefter den fremsatte en række henstillinger til denne medlemsstat. Spanien har meddelt, at inspektionscentret »Laxe« på grænsekontrolstedet i havnen i A Coruña-Laxe, grænsekontrolstedet i lufthavnene i Ciudad Real og Sevilla, inspektionscentret »Puerto Exterior« på grænsekontrolstedet i Huelva og inspektionscentret »Protea Productos del Mar« på grænsekontrolstedet i havnen i Marín midlertidigt bør suspenderes. Oplysningerne vedrørende disse grænsekontrolsteder i bilag I til beslutning 2009/821/EF bør derfor ændres i overensstemmelse hermed.

(6) Italien har meddelt, at grænsekontrolstedet i lufthavnen i Ancona bør udgå af oplysningerne for denne medlemsstat. Oplysningerne for nævnte medlemsstat i bilag I til beslutning 2009/821/EF bør derfor ændres i overensstemmelse hermed.

(7) På grundlag af en meddelelse fra Letland bør den midlertidige suspension af grænsekontrolstedet ved Patarnieki ophæves, og de relevante oplysninger for nævnte medlemsstat i bilag I til beslutning 2009/821/EF bør derfor ændres i overensstemmelse hermed.

(8) I bilag II til beslutning 2009/821/EF er listen over centrale enheder, regionale enheder og lokale enheder i det integrerede veterinærinformationssystem (Traces) fastlagt.

(9) På grundlag af meddelelser fra Tyskland og Italien bør der foretages visse ændringer i listen over regionale og lokale enheder i Traces for disse medlemsstater i bilag II til beslutning 2009/821/EF.

(10) Beslutning 2009/821/EF bør derfor ændres i overensstemmelse hermed.

(11) Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET DENNE AFGØRELSE:

Artikel 1

Bilag I og II til beslutning 2009/821/EF ændres som angivet i bilaget til denne afgørelse.

Artikel 2

De ændringer, der er anført i nr. 1), litra a), og nr. 1), litra e), nr. ii), i bilaget, anvendes fra den 1. juli 2012.

Artikel 3

Denne afgørelse er rettet til medlemsstaterne.

Udfærdiget i Bruxelles, den 6. december 2012. På Kommissionens vegne Tonio BORG Medlem af Kommissionen

(1) EFT L 224 af 18.8.1990, s. 29.

(2) EFT L 268 af 24.9.1991, s. 56.

(3) EFT L 24 af 30.1.1998, s. 9.

(4) EUT L 296 af 12.11.2009, s. 1.